Βασίλης Κικίλιας

Ο Βασίλης Κικίλιας (Αθήνα, 15 Μαΐου 1974) είναι Έλληνας ιατρός, πολιτικός και πρώην επαγγελματίας καλαθοσφαιριστής. Διατέλεσε υπουργός Υγείας στην κυβέρνηση του Κυριάκου Μητσοτάκη αλλά και υπουργός Τουρισμού. Διατέλεσε υπουργός στο υπουργείο Δημόσιας Τάξης και Προστασίας του Πολίτη από τον Ιούνιο του 2014 ως τον Ιανουάριο του 2015, ενώ από τον Ιούλιο του 2019 είναι υπουργός Υγείας. Είναι βουλευτής Α΄ Αθηνών με τη Νέα Δημοκρατία από το 2012. Ανέλαβε Υπουργός Κλιματικής Κρίσης και Πολιτικής Προστασίας από τις 27 Ιουνίου 2023.

 Γεννήθηκε στην Αθήνα το 1974. Φοίτησε στο Λεόντειο Λύκειο και στη συνέχεια σπούδασε στην Ιατρική Σχολή του Εθνικού και Καποδιστριακού Πανεπιστημίου Αθηνών, από όπου αποφοίτησε το 2002. Συνέχισε τις σπουδές του στο Τμήμα διοίκησης & Οργάνωσης Μονάδων Υγείας της Εθνικής Σχολής Δημόσιας Υγείας, από όπου έλαβε μάστερ το 2008. Το 2011 αναγορεύτηκε σε διδάκτορα της Ιατρικής Σχολής του Πανεπιστημίου Αθηνών. Από το 1990 έως και το 2004 ασχολήθηκε επαγγελματικά με το μπάσκετ. Έχει ύψος 2,00 μέτρα και αγωνιζόταν κυρίως ως σμολ φόργουορντ. Αγωνίστηκε στον Πανιώνιο, τον Ιωνικό, την ΑΕΚ, τον Απόλλωνα Πατρών, καθώς και στις Εθνικές ομάδες μπάσκετ. Με την Εθνική παίδων αναδείχτηκε το 1991 δευτεραθλητής Ευρώπης. Στην Εθνική ανδρών πραγματοποίησε 6 συμμετοχές, πετυχαίνοντας 76 πόντους. Με τον Πανιώνιο αναδείχτηκε Κυπελλούχος Ελλάδας το 1991, ενώ κατά τη διάρκεια της τετραετούς θητείας του στην ΑΕΚ κατέκτησε με αυτήν ένα Πρωτάθλημα το 2002, δύο Κύπελλα το 2000 και το 2001, καθώς και το Κύπελλο Σαπόρτα του 2000. Εξελέγη δημοτικός σύμβουλος Αθηνών το 2006. Το 2007 ανέλαβε πρόεδρος του Οργανισμού Νεολαίας και Άθλησης του Δήμου Αθηναίων, θέση την οποία διατήρησε έως το 2011. Το 2007 εξελέγη μέλος της Πολιτικής Επιτροπής της Νέας Δημοκρατίας, της οποίας έκτοτε αποτελεί μέλος. Στις εθνικές εκλογές του 2009 ήταν υποψήφιος βουλευτής Α΄ Αθηνών, χωρίς ωστόσο να καταφέρει να εκλεγεί. Στις αυτοδιοικητικές εκλογές του 2010 ήταν υποψήφιος περιφερειάρχης στην Περιφέρεια Αττικής, καταλαμβάνοντας την δεύτερη θέση με ποσοστό 47,50% και διατέλεσε επικεφαλής της μείζονος αντιπολίτευσης της Περιφέρειας Αττικής μέχρι το 2010. Εξελέγη βουλευτής Α΄ Αθηνών στις εθνικές εκλογές του Μαΐου και του Ιουνίου του 2012. Στις 9 Ιουνίου 2014, μετά από απόφαση του πρωθυπουργού Αντώνη Σαμαρά, ανέλαβε καθήκοντα υπουργού Δημόσιας Τάξης και Προστασίας του Πολίτη. Επανεξελέγη βουλευτής Α΄ Αθηνών στις εθνικές εκλογές του Ιανουαρίου και του Σεπτεμβρίου του 2015. Από τον Νοέμβριο του 2016 ανέλαβε τα καθήκοντα του εκπροσώπου τύπου της Νέας Δημοκρατίας έως τον Οκτώβριο του 2017, οπότε τον διαδέχτηκε η Μαρία Σπυράκη και ο ίδιος ανέλαβε τομεάρχης Εθνικής Άμυνας της Νέας Δημοκρατίας διαδεχόμενος τον Άδωνι Γεωργιάδη. Στις εκλογές του 2019 επανεξελέγη βουλευτής και στις 9 Ιουλίου 2019 ορίστηκε υπουργός Υγείας στην κυβέρνηση του Κυριάκου Μητσοτάκη. Από τις 16 Ιουνίου 2019 είναι παντρεμένος με την Τζένη Μπαλατσινού, με την οποία απέκτησε ένα γιο στις 25 Δεκεμβρίου 2020 Βασίλης Κικίλιας, επίσημος ιστότοπος. Προφίλ στον ιστότοπο της Βουλής Βασίλης Κικίλιας, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Vassilis Kikilias, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά).